Наставно-научном већу

Универзитет Београду – Филозофски факултет

Наставно-научно веће Филозофског факултета Универзитета у Београду на седници одржаној 25.06.2021. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Богдану Стаменковић, докторанда на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидатa, Комисија подноси следећи

**И З В Е Ш Т А Ј**

Богдана Стаменковић рођена је 22.08.1994. у Приштини. Основне студије филозофије уписала је на Филозофском факултету Универзитета у Београду 2013. године, где је 2017. године дипломирала са просечном оценом 9,47 одбранивши завршни рад на тему „Хјумов проблем узрочности“ под менторством проф. Живана Лазовића. Мастер студије филозофије на истом факултету уписала је 2017., а завршила 2018. године са просечном оценом 10, одбранивши мастер рад на тему „Сосин услов сигурности и проблем филозофског скептицизма“ под менторством проф. Живана Лазовића. Докторске студије на Одељењу за филозофију Филозофског факултета у Београду уписала је 2018. године и положила је све испите са просечном оценом 9,83. У јануару 2021. године одбранила је предлог теме докторске дисертације под насловом „Методолошки холизам Александра фон Хумболта: генеза, филозофски аспекти и релевантност за развој савремене биологије“ и тренутно ради на дисертацији под менторством проф. др Слободана Перовића. Основне области интересовања и истраживања Богдане Стаменковић су филозофија науке, филозофија биологије и епистемологија. Поред матерњег језика, течно говори енглески и немачки, а елементарно и норвешки језик.

Током студија била је стипендисткиња Министарства просвете, науке и технолошког развоја Републике Србије (од 2014-2016. године). Од 2016. до 2019. године, била је добитник стипендије за изузетно надарене студенте у Републици Србији, коју додељује Министарство просвете, науке и технолошког развоја. Поред тога, Богдана Стаменковић је више пута била добитник награде за најбоље студенте општине Обреновац, која се додељује студентима основних и мастер академских студија.

Учествовала је у организацији четврте међународне конференције из филозофије за студенте постдипломских студија на Филозофском факултету у Београду (*Fourth Belgrade Graduate Conference in Philosophy*, 10–12. мај 2019. године). У децембру 2020. године, Богдана Стаменковић је учествовала на (онлине) међународном Симпозијуму за историју, филозофију и социологију биологије (*Symposium for History, Philosophy and Sociology of Biology in School Biology*) Универзитета у Даблину (*Dublin City University* (*DCU*)). Симпозијум је организован под покровитељством Интернационалног друштва за историју, филозофију и друштвене науке биологије (*International Society of History, Philosophy and Social Studies of Biology* – *ISHPSSB*) i Центра за унапређење СТЕМ наставе и учења (*Centre for the Advancement of STEM Teaching & Learning* – *CASTeL*). На симпозијуму је презентовала рад под називом „Хумболт и Дарвин: Проблем порекла врста“ (*Humboldt and Darwin: Problem of Origin of species*), чија ће кратка писана верзија бити публикована у зборнику радова који ће бити објављен у другој половини 2021. године. До сада је објавила један рад из М23 категорије под називом „Sosa’s Safety Condition and Problem of Philosophical Skepticism“ (*Philosophia* 49: 421-435, 2021).

Od 1.04. 2019. године запослена је као истраживач-приправник на Институту за филозофију при Одељењу за филозофију Филозофског факултета. Ангажована је на пројекту „Динамички системи у природи и друштву: филозофски и емпиријски аспекти“ (ев. број 179041).

**ЗАКЉУЧАК**

На основу увида у биографију и библиографију Богдане Стаменковић Комисија закључује да кандидаткиња испуњава све услове за избор у звање истраживач-сарадник, за ужу научну област филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да утврди испуњеност услова за избор Богдане Стаменковић у звање ИСТРАЖИВАЧ САРАДНИК.

Београд, 28.06.2021.

Комисија:

проф. др Слободан Перовић

проф. др Живан Лазовић

доц. др Ева Камерер