**NASTAVNO-NAUČNO VEĆE**

**FILOZOFSKI FAKULTET U BEOGRADU**

Nastavno-naučno veće Filozofskog fakulteta Univerziteta u Beogradu na sednici održanoj 25.06.2021. godine izabralo nas je u stručnu komisiju za utvrđivanje uslova za sticanje zvanja ISTRAŽIVAČ SARADNIK za Mirjanu Sokić, doktoranda na Odeljenju za filozofiju Filozofskog fakulteta u Beogradu.

Na osnovu uvida u priloženu dokumentaciju i naučni rad kandidatkinje, Komisija podnosi sledeći

**I Z V E Š T A J**

**Biografija kandidatkinje**

Mirjana Sokić rođena je 19.09.1991. godine u Tuzli (BiH). Osnovne akademske studije na Filozofskom fakultetu Univerziteta u Beogradu završila je 2017. godine. Odbranom master rada na temu ,,Dva argumenta protiv teorije psihološkog kontinuiteta“ 2018. godine završila je master akademske studije, sa prosečnom ocenom 10. Prvu godinu doktorskih studija filozofije upisala je 2019. godine na Filozofskom fakultetu Univerziteta u Beogradu i položila je sve ispite sa prosečnom ocenom 10.

Istraživački rad i prethodno obrazovanje Mirjane Sokić u toku osnovnih, master i doktorskih akademskih studija obuhvatao je kritičku analizu velikog broja značajnih filozofskih tema. U januaru 2021. godine pod mentorstvom prof. dr Miljane Milojević odbranila je predlog teze doktorske disertacije pod nazivom ,,Teorija psihološkog kontinuiteta i savremeni pristupi kogniciji“, čiji glavni cilj jeste sprovođenje sistematične i obuhvatne analize teorije psihološkog kontinuiteta, kao i usklađivanje ove teorije sa najnovijim uvidima koji spadaju u filozofiju kognicije. Naučne oblasti koje tema doktorske disertacije obuhvata i koje predstavljaju centar istraživačkih interesovanja Mirjane Sokić su: filozofija kognicije, filozofija duha, filozofija nauke, filozofija ličnog identiteta i kompjuterska etika.

Mirjana Sokić je zaposlena kao istraživač-pripravnik na Institutu za filozofiju Filozofskog fakulteta u Beogradu. Angažovana je na projektu ,,Dinamički sistemi u prirodi i društvu: filozofski i empirijski aspekti" (ev. broj 179041), koji finansira Ministarstvo prosvete, nauke i tehnološkog razvoja. Pored angažovanja na projektu, Mirjana Sokić je saradnik u nastavi na kursevima Filozofija nauke 1, Ranohrišćanska i srednjovekovna filozofija, Uvod u filozofiju religije i Istorija filozofije IIIb.

**Analiza naučnih rezultata**

Rezultate istraživanja tokom osnovnih studija Mirjana Sokić je objavila 2018. godine u tekstu kategorije M24 pod nazivom ,,Hjumova teorija motivacije: problem mirnih strasti“ (*Theoria* 61 (1), str. 103-115, https://doi.org/10.2298/THEO1801103S). Ovaj rad predstavlja veoma detaljnu analizu jednog od najkontroverznijih problema u okviru Hjumove teorije motivacije; naime, doktrine mirnih strasti. Kritikujući neke od najpoznatijih antihjumovski orijentisanih argumenata, Sokićeva brani zaključak prema kojem mirne strasti treba shvatiti kao neaktualizovane dispozicije.

Istraživanje na master studijama u okviru oblasti filozofije percepcije objavljeno je 2019. godine u radu kategorije M24 pod nazivom ,,Problem nesvesnih perceptivnih stanja“ (*Theoria* 62 (2), str. 97-106, https://doi.org/10.2298/THEO1902097V). Na osnovu detaljne analize savremene filozofske literature iz oblasti filozofije percepcije, u ovom radu se oštro kritikuje tradicionalno gledište – koje se po pravilu dovodi u vezu sa Dž. E. Murom (G. E. Moore) – prema kojem percepcija predstavlja jedan oblik svesnosti te postojanje nesvesnih perceptivnih stanja predstavlja pojmovnu nemogućnost. Centralni deo ovog rada fokusiran je na analizu tri zanimljiva fenomena u kliničkoj praksi koji predstavljaju empirijsku podršku tezi da nesvesna perceptivna stanja zaista postoje.

U toku doktorskih studija 2020. godine Mirjana Sokić je objavila rezultate do kojih je došla istraživanjem problema ličnog identiteta, a kojim će se baviti i u svojoj doktorskoj disertaciji, u tekstu M24 kategorije ,,Lični identitet i teorija psihološkog kontinuiteta“ (*Theoria* 63 (3), str. 87-104, https://doi.org/10.2298/THEO2003087S). U ovom radu Sokićeva pruža odbranu jedne varijante teorije psihološkog kontinuiteta – tj. pozicije prema kojoj je osoba *A* u trenutku t1 numerički identična osobi *B* u nekom kasnijem trenutku t2 ako i samo osoba *B* nasleđuje određene psihološke odlike (npr. verovanja, sećanja, sposobnost za racionalno mišljenje i refleksiju) od osobe *A* – od dva ozbiljna prigovora koja su formulisali zastupnici tzv. biološkog ili animalističkog gledišta. Prema prvom prigovoru, teorija psihološkog kontinuiteta se osporava pozivanjem na činjenicu da su sve osobe numerički identične fetusima iz kojih su se razvile, a kojima ne možemo smisleno pripisati psihološke odlike, mentalne sadržaje i kognitivne sposobnosti. Prema drugom prigovoru, tvrdi se da je svaka osoba numerički identična biološkom organizmu koji preostaje nakon njene smrti i koji, shodno tome, nema i ne może da ima bilo kakve psihološke odlike i sposobnosti. Sokićeva u toku rada pokazuje da su oba navedena prigovora zasnovana na pogrešnim pretpostavkama ili sadrže veoma ozbiljne pojmovne i argumentativne greške. Izložena argumentacija je ubedljiva, a autorka pokazuje dobro poznavanje i razumevanje ključnih filozofskih problema koji se tiču ličnog identiteta.


**Z A K LJ U Č A K**

Na osnovu uvida u biografiju i bibliografiju Mirjane Sokić Komisija zaključuje da kandidatkinja ispunjava sve uslove predviđene *Zakonom o naučno-istraživačkoj delatnosti* za sticanje zvanja ISTRAŽIVAČ SARADNIK. Dosadašnji istraživački rad Mirjane Sokić ukazuje na njenu sposobnost da se bavi samostalnim istraživačkim radom, a teme kojima se u svojem istraživanju bavi su od velikog značaja za oblasti metafizike, filozofije duha i etike. Mirjana Sokić se u svojim naučnim radovima bavi relevantnim filozofskim pitanjima kojima prilazi kritički, temeljno i analitički. Komisija, zbog svega navedenog, sa zadovoljstvom predlaže Nastavno-naučnom veću Filozofskog fakulteta Univerziteta u Beogradu da se Mirjane Sokić izabere u zvanje ISTRAŽIVAČ SARADNIK.

U Beogradu, 28.06.2021. Komisija:

dr Miljana Milojević, vanredni profesor

dr Živan Lazović, redovni profesor



dr Boran Berčić, redovni profesor

Filozofski fakultet, Sveučilište u Rijeci