ИЗБОРНОМ ВЕЋУ

ФИЛОЗОФСКОГ ФАКУЛТЕТА УНИВЕРЗИТЕТА У БЕОГРАДУ

Одлуком Изборног већа Филозофског факултета у Београду од 14.07.2021. године изабрани смо у Комисију за припрему извештаја о кандидатима који су се пријавили на конкурс за радно место једног АСИСТЕНТА за ужу научну област Дидактика са методиком, са 70% пуног радног времена, на одређено време од три године, у Центру за образовање наставника (избор).

На конкурс објављен у Огласним новинама Националне службе за запошљавање „Послови“ 21.07.2021. године пријавио се један кандидат – Лука Николић, мастер педагогије и студент докторских студија педагогије.

Након што смо проучили конкурсни материјал, подносимо Већу следећи

И З В Е Ш Т А Ј

Лука Николић рођен је у Београду 13.12.1993. године, где је и завршио основну школу и гимназију. На Филозофском факултету у Београду завршио је основне академске студије педагогије 2016., са просечном оценом 8,81 и мастер академске студије педагогије 2017. године, са просечном оценом 9.80. Мастер рад на тему „Медијска писменост средњошколаца“ одбранио је са оценом 10. Докторске студије педагогије уписао је 2018. године. До сада је положио све испите (просечна оцена 9,83) и прихваћена му је тема докторске дисертације под називом „Професионална аутономија наставника и њихови ставови о аутономији ученика“ (коментори: проф. др Александар Тадић и проф. др Милан Станчић).

Од 2018. године ангажован је као истраживач приправник на Институту за педагогију и андрагогију Филозофског факултета. У склопу тог ангажмана био је укључен у активности на пројекту ,,Модели процењивања и стратегије унапређивања квалитета образовања у Србији“ (ОИ 179060) који финансира Министарство просвете и науке Републике Србије и учествовао је у раду тимова који су разрадили предлоге пројеката за конкурсе Фонда за науку Републике Србије („Програм за изврсне пројекте младих истраживача – ПРОМИС“ и програм „Идеје“).

Од почетка свог ангажмана на Филозофском факултету, осим у истраживачким активностима учествовао је и као докторанд ангажован у настави за више предмета на основним студијама педагогије и андрагогије. У академској 2020/2021 години био је ангажован у настави на предметима: *Увод у педагогију*, *Општа педагогија* и *Савремени педагошки правци* на основним студијама педагогије, као и на предмету *Основи педагогије* на основним студијама андрагогије.

Осим редовних активности на Институту за педагогију и андрагогију и у настави на Одељењу за педагогију и андрагогију, од октобра 2018. године обавља функцију секретара часописа „Настава и васпитање“ (М51) у издаваштву Педагошког друштва Србије и Интитута за педагогију и андрагогију. Такође, 2020. године учествовао је у ко-модераторском тиму у оквиру сусрета под називом „Искуства подршке учењу деце и младих током COVID кризе“ у организацији МПТНР и UNICEF-а.

У свом досадашњем истраживачком раду Лука Николић је објавио 2 рада у научним часописима националног карактера и два рада на научним скуповима:

- Николић, Л. (2020). Е-учење у високошколском образовању из перспективе критичке педагогије Паула Фреиреа. *Настава и васпитање*, *69*(1), 459-470 [М51]

- Николић, Л. (2019). Утицај социо-економских чинилаца и образовних пракси на развој даровитих студената у Србији. *Педагогија*, *74*(3), 306-319 [М53]

- Тадић, А. и Николић, Л. (2020). Еманципаторска педагогија и партиципативне образовне праксе. У Л. Радуловић, В. Милин и Б. Љујић (ур.), *Партиципација у образовању педагошки (п)огледи* (стр. 41-46). Београд: Филозофски факлутет Универзитета у Београду и Педагошко друштво Србије [М63]

- Николић, Л. (2019). Идеолошке карактеристике реформе законодавног оквира у Србији (2000-2018). У З. Опачић, Г. Зељић, А. Петровић и С. Полић (ур.), *Програмске (ре)форме у образовању и васпитању – изазови и перспективе* (стр. 146). Београд: Учитељски факултет [М34].

Досадашњи истраживачки радови, као и тема докторског рада баве се питањима која повезују уже научне области Општа педагогија и Дидактика са методиком, што говори о томе да су истраживачка интересовања кандидата Луке Николића релевантна за садржаје наставних предмета који се реализују у Центру за образовање наставника.

С друге стране, искуство које је стекао кроз рад докторанда ангажованог у настави значајно је за рад који га очекује као асистента. Начин на који је обављао досадашње активности као истраживач и као докторанд ангажован у настави сведоче о његовој одговорности и посвећености послу за који је задужен, спремности да се прилагођава променама у контексту и потребама студената, те оспособљености за сараднички рад, а учешће у другим образовним и истраживачким активностима показује спремност да се ангажује и да учи и професионално се развија.

**На основу свега изнетог може се закључити да Лука Николић у потпуности испуњава све услове предвиђене конкурсом и стога предлажемо Наставно-научном већу Филозофског факултета Универзитета у Београду да га изабере на радно место АСИСТЕНТА за ужу научну област Дидактика са методиком, са 70% пуног радног времена, на одређено време од три године, у Центру за образовање наставника.**

Београд, 10.08.2021. године

**Чланови комисије**

-------------------------------------------------

др Лидија Радуловић, ванредни професор,

Филозофски факултет Универзитета у Београду

---------------------------------------------------

др Милан Станчић, ванредни професор,

Филозофски факултет Универзитета у Београду

--------------------------------------------------

др Ивана Ђерић, научни сарадник,

Институт за педагошка истраживања у Београду